जयाद्री खोऱ्यात सहावा आंतरराष्ट्रीय उलूक उत्सवाची धडाक्यात सुरुवात

पिंगोरी (पुरंदर) : जयाद्री खोऱ्यातील पिंगोरी येथे सहावा आंतरराष्ट्रीय उलूक (घुबड) उत्सव उत्साहात सुरू झाला असून “उल्का उत्सवचा नारा” संपूर्ण खोऱ्यात घुमला. नेपाळसह विविध देशांतील मान्यवरांच्या उपस्थितीत या सोहळ्याचे औपचारिक उद्घाटन करण्यात आले. यावेळी वनविभाग, महाराष्ट्र राज्याचे अधिकारी विवेक खांडेकर, डॉ. अरविंदकुमार झा, काझीरंगा येथे विशेष कार्य करणारे तज्ज्ञ डॉ. नवीन पांडे, सरपंच प्रकाश शिंदे आदी मान्यवर उपस्थित होते.

उत्सवात पुणे जिल्यातील अनेक शाळांनी सहभाग नोंदवला. विद्यार्थ्यांनी घुबड संवर्धनाविषयी सांस्कृतिक कार्यक्रम, पथनाट्य, नृत्य, वेशभूषा, गायन आणि घुबडावर आधारित विविध कलाकृतींचे आकर्षक प्रदर्शन सादर केले. अंधश्रद्धा आणि गैरसमजांमुळे धोक्यात आलेल्या घुबड संवर्धनासाठी गेली चार वर्षे इला फाउंडेशनचे प्रवर्तक डॉ. सतीश पांडे जागतिक स्तरावर जनजागृती करत आहेत. यास देश-विदेशातून मिळत असलेला उत्स्फूर्त प्रतिसाद यंदाही पाहायला मिळाला.

हेही वाचा – जेजुरीत लोकशाहीचा उत्सव; 78 टक्के मतदान!

नेपाळमधून विशेषतः उपस्थित राहिलेले निसर्गप्रेमी राजू आचार्य शर्मा यांनी नेपाळमध्येदेखील उलूक उत्सव साजरा केला जात असल्याची माहिती दिली. तसेच अथर्व बेलसरे आणि आदित्य गवंदे यांनी संगीतबद्ध केलेल्या घुबडावरील गीताचे प्रमोशन उत्सवात करण्यात आले.

या सोहळ्यात वडगाव पेठ (कोल्हापूर) येथील ‘निसर्गप्रेमी मित्र संस्था’, प्रसिद्ध राष्ट्रीय रांगोळीकार सोमनाथ भोंगळे, नेपाळचे निसर्गमित्र राजू आचार्य शर्मा, तसेच स्वप्नील कोसंबे, आदित्य गवांदे आणि अथर्व बेलसरे यांना इला फाउंडेशनच्या विशेष पुरस्काराने गौरविण्यात आले.

उत्सव पुढील दोन दिवस सुरू राहणार असून वासुदेव-भारूड, कीर्तनाद्वारे निसर्ग, पक्षी व प्राणी संवर्धनाचा संदेश देणारी कार्यक्रमांची मेजवानी या काळात पाहायला मिळणार आहे. पर्यावरण, जैवविविधता आणि पक्षीसंवर्धन विषयातील तज्ज्ञ मार्गदर्शन करणार असून राज्यभरातील तसेच विदेशातील पक्षीप्रेमी मोठ्या संख्येने उपस्थित राहणार आहेत. या भव्य उपक्रमाचे आयोजन प्रसिद्ध लेखिका सुरुची पांडे, डॉ. सुमंत राहुल लोणकर, राजकुमार पवार, प्रल्हाद जाधव आणि ऋषिकेश जगताप यांनी केले.

महाईन्यूज-X वर फॉलो करा : महाईन्यूजला instagram वर फॉलो करा

“घुबडांविषयीच्या अंधश्रद्धा आणि गैरसमजांना समूळ समाप्त करणे ही आज काळाची गरज आहे. निसर्गाच्या संतुलनात घुबडांचा वाटा अमूल्य आहे. गेली काही वर्षे आम्ही या संदर्भात सातत्याने जनजागृती करत आहोत, आणि देश-विदेशातून मिळणारा वाढता प्रतिसाद हेच आमच्या प्रयत्नांचे खरे बळ आहे.”

– डॉ. सतीश पांडे, प्रवर्तक, इला फाउंडेशन.